DEMCO บวก 2% นิวไฮในรอบเกือบ 1 ปี หลังคว้างานก่อสร้างระบบสายส่งแรงสูง
DEMCO พุ่งเกือบ 2% ทำนิวไฮในรอบเกือบ 1 ปีล่าสุด ณ เวลา 11.16 น. อยู่ที่ 8.50 บาท บวก 0.15 บาท หรือ 1.80%  สูงสุด 8.80 บาท ต่ำสุด 8.20 บาท ด้วยมูลค่าซื้อขาย 299.64 ล้านบาทหลังรับงานก่อสร้างระบบสายส่งแรงสูงมูลค่ากว่า 404 ลบ.
8 พ.ย. 2559

ผู้สื่อข่าวรายงานว่า ราคาหุ้นบริษัท เด็มโก้ จำกัด (มหาชน) หรือ DEMCO ล่าสุด ณ เวลา 11.16 น. อยู่ที่ 8.50 บาท บวก 0.15 บาท หรือ 1.80%  สูงสุด 8.80 บาท ต่ำสุด 8.20 บาท ด้วยมูลค่าซื้อขาย 299.64 ล้านบาทขณะที่ดัชนีหุ้นไทยโดยรวมบวก 0.32%

โดยสาเหตุที่ราคาหุ้น DEMCO ปรับตัวขึ้นแรงทำระดับสูงสุดในรอบ 11 เดือน นับตั้งแต่ราคาปิดอยู่ที่ระดับ 8.50 บาท เมื่อวันที่ 2 ธ.ค.58
ทั้งนี้บริษัทได้ลงนามสัญญาก่อสร้างโครงข่ายระบบสายส่งแรงสูง 115 เควี กับบริษัท เทพารักษ์ วินด์ จำกัด และบริษัท เค อาร์ วัน จำกัด มูลค่างานไม่รวมภาษีมูลค่าเพิ่ม (VAT) 404.28 ล้านบาท โดยได้ลงนามสัญญาจ้างดังกล่าวเมื่อวันที่ 18 ต.ค.ที่ผ่านมา มีกำหนดแล้วเสร็จในเดือนก.พ.61
สำหรับลักษณะงาน เป็นการก่อสร้างโครงข่ายระบบสายส่งแรงสูง 115 เควี จากบริษัท เทพารักษ์ วินด์ จำกัด และบริษัท เค อาร์ วัน จำกัด เป็นระยะทาง 107.44 วงจร-กิโลเมตร และจะเชื่อมโยงนำกำลังไฟฟ้า 180 เมกะวัตต์ จาก Wind Farm Substation ของบริษัท เทพารักษ์ วินด์ จำกัด และบริษัท เค อาร์ วัน จำกัด ไปยังสถานีไฟฟ้าสีคิ้ว 3 ของการไฟฟ้าฝ่ายผลิตแห่งประเทศไทย (กฟผ.)
อนึ่ง มีขอบเขตของงานเป็นการจัดหาอุปกรณ์ ขนส่ง ก่อสร้างและติดตั้งสายส่ง (Turnkey) ซึ่งจะดำเนินการก่อสร้างในพื้นที่จ.นครราชสีมา